
Glutationnal célzott szolid lipid nanohordozók vizsgálata a vér-agy gát sejttenyészetes modelljén

Kulcsszavak: glutation, nanorészecske, targetálás, vér-agy gát
Bevezetés: A központi idegrendszeri betegségek, például agyi posztinfarktusos állapot kezelését megnehezíti, hogy a terápiás
hatóanyagok nem képesek megfelelő mennyiségben az agy szövetébe jutni. Ennek legfőbb oka a vér-agy gát, melyet az agyi endotélsejtek, periciták és asztroglia végtalpak alkotnak. Ígéretes módszer a hatékony agyi gyógyszerbejuttatásra a nanopartikulumok használata, melyek közül a lipid alapú nanopartikulumok igen széles körben kutatottak gyógyszerhatóanyag bejuttatási területen. Ám a nanopartikulmok alkalmazása nem elegendő a sikeres agyi hatóanyag bejutattatáshoz, azok specifikus, az agyi endotélsejtek transzportereihez kapcsolódni képes molekulákkal jelölése kiemelkedően fontos. A szakirodalom és a kutatócsoportunk korábbi eredményei többször igazolták, hogy a glutation, mint agyi targetáló molekula növelheti az agyi endotélsejtekbe való célzott nanopartikulum bejutást vér-agy gát sejttenyészetes modellen.
Jelen kísérleteink célja, hogy megvizsgáljuk a glutationnal célzott szolid lipid nanohordozók (SLN) sejtfelvételét a vér-agy gát sejttenyészetes modelljén.

Módszerek: A SLN-k endotélsejtek életképességére gyakorolt hatását valós idejű, nem invazív és jelölésmentes impedanciaméréssel teszteltük. A SLNk sejtfelvételét spektrofluorometriás méréssel kvantifikáltuk és a bejutott nanorészecskék vizualizációját konfokális lézer mikroszkópiával vizsgáltuk. A vizsgálat 24 és 48 órán keresztül tartott.

Eredmények: A SLN-k nem voltak toxikusak a vizsgált időintervallumban igen magas koncentrációig (300 µg/ml). A SLN-k sejtfelvétele mind 24, mind 48 órás vizsgálat után magas agyi endotélsejtbe való bejutást mutatott. A glutationnal célzott SLN nem mutatott magasabb bejutást a nem targetált nanohordozóhoz képest.

Megbeszélés: Összefoglalva eredményeinket elmondható, hogy a kompakt SLN-k liganddal vagy ligandkombinációkkal való optimalizációja még szükséges. Jelen eredményeinkkel hozzájárulhatunk a jövőben a központi idegrendszer területére történő hatékonyabb gyógyszer-, és akár mRNS bevitelhez.



